На основу члана 46. Закона о планирању и изградњи („Службени гласник РС“, бр. 72/09, 81/09- испр., 64/2010 – одлука УС, 24/2011, 121/2012, 42/2013- одлука УС, 50/2013- одлука УС, 98/2013- одлука УС, 132/2014, 145/2014, 83/2018, 31/2019, 37/2019 и 9/2020) , члана 40. Статута општине Чајетина             ( ''Службени лист општине Чајетина '' , бр 2/2019 )  на седници одржаној 27.  августа 2020.године , донела је 


ОДЛУКУ  О ИЗРАДИ ИЗМЕНА И ДОПУНА ПЛАНА ДЕТАЉНЕ РЕГУЛАЦИЈЕ ЗА ТРЖНИ ЦЕНТАР ЗЛАТИБОР  


Члан 1.

Назив плана

Доношењем ове Одлуке приступа се изради измена и допуна Плана детаљне регулације за Тржни центар Златибор („Службени лист Општине Чајетина“, бр. 2/2012, 12/13,  5/2015, 2/2017, 4/2017 и 9/2019), у даљем тексту: измене и допуне Плана детаљне регулације. 

Члан 2.

Оквирна граница измена и допуна Плана детаљне регулације

Задржана је постојећа граница Плана детаљне регулације за Тржни центар Златибор („Службени лист Општине Чајетина“, бр. 2/2012, 12/13,  5/2015, 2/2017, 4/2017 и 9/2019)         
Граница измена и допуна Плана детаљне регулације је дефинисана као прелиминарна, а коначна граница ће се утврдити и дефинисати приликом припреме и верификације нацрта плана. 
Саставни део ове одлуке је графички приказ са прелиминарном границом обухвата Плана детаљне регулације. 

Члан 3.

Услови и смернице планских докумената вишег реда и ширег подручја и развојних стратегија

Плански основ за израду измена и допуна Плана детаљне регулације је: 
· План генералне регулације насељеног места Чајетина (седиште општине) са насељеним местом Златибор - I фаза („Службени лист Општине Чајетина“, бр. 2/2012, 4/2016, 2/2017, 4/2017, 8/2017, 14/2018, 18/2019, 3/2020 и 4/2020)
ПГР насељеног места Чајетина (седиште општине) са насељеним местом Златибор - I фаза („Службени лист Општине Чајетина“, бр. 2/2012, 4/2016, 2/2017, 4/2017, 8/2017, 14/2018, 18/2019, 3/2020 и 4/2020), као планом вишег реда, дата је могућност израде Планова детаљне регулације по дефинисаним целинама и/или подцелинама у складу са потребама општине.

Члан 4.

Принципи планирања, коришћења, уређења и заштите простора 

С обзиром да је предмет обраде у Плану детаљне регулације простор који је већ изграђен, и то у целом обухвату,  даљи развој подразумева првенствено усаглашавање фактичког и планираног стања, а све у циљу рационалнијег коришћења грађевинског земљишта.

Члан 5.

Визија и циљ израде измена и допуна плана, коришћење, уређење и заштита планираног подручја

Основни циљ израде измена и допуна овог Плана детаљне регулације је утврђивање правила уређења и грађења, односно стварање планског основа за:
· унапређење планираног саобраћајног решења и усклађивање са фактичким стањем и нивелационим условима;
· унапређење комуналне и саобраћајне инфраструктуре и подизање нивоа комуналне опремљености као и повећање конкурентности простора;
· подстицај развоја туризма, кроз планирану изградњу;
· дефинисање јавног интереса и разграничење површина јавних и осталих намена.
Члан 6.

Концептуални оквир планирања, са предлогом основних намена простора и коришћења земљишта

Изменама и допунама Плана детаљне регулације додатно ће се разрадити простор који је већ дефинисан Планом детаљне регулације за Тржни центар Златибор („Службени лист Општине Чајетина“, бр. 2/2012, 12/13,  5/2015, 2/2017, 4/2017 и 9/2019).
Члан 7.

Рок за израду измена и допуна Плана генералне регулације

Рок за израду нацрта измена и допуна Плана детаљне регулације је 90 дана од дана ступања на снагу ове одлуке, не рачунајући време потребно за спровођење законске процедуре.
Члан 8.

Начин финансирања израде измена и допуна планског документа 

Средства за израду измена и допуна Плана детаљне регулације обезбедиће се из буџета Општине Чајетина.
Носилац израде плана је Општинска управа Чајетина. Израда измена и допуна Плана детаљне регулације повериће се најповољнијем понуђачу након спроведеног поступка у складу са Законом о јавним набавкама.

Члан 9.

Место и начин обављања јавног увида


Носилац израде измена и допуна Плана након доношења ове Одлуке организује рани јавни увид у складу са чланом 45а. Закона о планирању и изградњи, који се оглашава у средствима јавног информисања и у електронском облику на интернет страници општине Чајетина и на интернет страници Општине Чајетина  и траје 15 дана. Рани јавни увид почиње даном оглашавања.
Након обављене стручне контроле Нацрта плана од стране Комисије за планове, у складу са чланом 49.Закона о планирању и изградњи, План се упућује на јавни увид у трајању од 30 дана, који се оглашава у дневном и локалном листу.
Подаци о месту, начину и времену излагања нацрта Плана на јавни увид огласиће се у дневном и локалном листу.
О излагању Плана на јавни увид стара се носилац израде.

Члан 10.

Остали елементи
 (Одлука о изради или неприступању израде стратешке процене утицаја на животну средину; Број примерака измене и допине Плана генералне регулације који је потребно израдити) 

За потребе израде измена и допуна Плана детаљне регулације, не приступа се изради Стратешке процене утицаја на животну средину, на основу претходно обављеног поступка о одлучивању, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).
Измене и допуне Плана детаљне регулације израдиће се у четири (4) истоветих примерка у штампаном (аналогном) и два (2) истоветна примерка у дигиталном облику. 

Члан 11.

	Ова одлука ступа на снагу даном доношења , а биће објављена у ''Службеном  листи општине Чајетина ''.


СКУПШТИНА ОПШТИНЕ ЧАЈЕТИНА
Број: 02-60/2020-01 од 27. августа 2020.године



								          ПРЕДСЕДНИК
                                                                                           Скупштине општине,
                                                                                                Арсен Ђурић

